Teodor Brateş, fost redactor-şef adjunct al Redacţiei "Actualităţi" din TVR, a fost pus sub urmărire penală miercuri de Parchetul Militar pentru infracţiuni contra umanităţii, fiind acuzat că a fost principalul factor de diseminare a ştirilor false, cu caracter diversionist, contribuind într-o foarte mare măsură la instalarea psihozei teroriste. Potrivit unui comunicat al Parchetului General, procurorii militari au dispus extinderea şi efectuarea în continuare a urmăririi penale în dosarul Revoluţiei, sub aspectul săvârşirii infracţiunii contra umanităţii, faţă de suspectul Teodor Brateş, la data săvârşirii faptelor adjunct al redactorului şef al Redacţiei "Actualităţi" din TVR, pentru fapte comise în intervalul 22 - 31 decembrie 1989. Procurorii susţin că Teodor Brateş "a fost principalul factor de diseminare a ştirilor false, cu caracter diversionist, în acest fel contribuind într-o foarte mare măsură la instalarea psihozei teroriste ce a afectat profund întreaga populaţiei a României (militari şi civili)". "Mesajele televizate ale suspectului s-au referit la atacuri teroriste asupra obiectivelor militare şi civile, apă otrăvită, clădiri minate, diverse conduite abominabile ale aşa zişilor terorişti, atacuri cu elicoptere, desanturi aeriene, coloane de blindate în deplasare. Repetarea acestui gen de dezinformare a făcut ca psihoza teroristă să atingă cote paroxistice şi astfel să constituie principala cauză a numeroaselor pierderi de vieţi omeneşti, vătămări şi distrugeri petrecute în timpul evenimentelor revoluţionare", mai spun procurorii. Teodor Brateş este cel care a coordonat, în perioada 22 - 24 decembrie 1989, transmisia Revoluţiei din studiourile TVR. În acest dosar, Ion Iliescu a fost pus marţi sub acuzare pentru infracţiuni contra umanităţii, fiind vizate fapte comise în intervalul 27 - 31 decembrie 1989. Iliescu este acuzat că a acceptat şi oficializat măsuri cu caracter militar, dintre care unele au avut "un evident caracter diversionist". AGERPRES/(AS-autor: Eusebi Manolache, editor: Mihai Simionescu, editor online: Irina Giurgiu)

Conținutul website-ului www.agerpres.ro este destinat exclusiv informării publice. Toate informaţiile publicate pe acest site de către AGERPRES sunt protejate de către dispoziţiile legale incidente. Sunt interzise copierea, reproducerea, recompilarea, modificarea, precum şi orice modalitate de exploatare a conţinutului acestui website. Detalii în secţiunea Condiții de utilizare. Dacă sunteţi interesaţi de preluarea ştirilor AGERPRES, vă rugăm să contactați Departamentul Marketing – marketing@agerpres.ro.

Utilizarea secţiunii Comentarii reprezintă acordul dumneavoastră de a respecta termenii şi condiţiile AGERPRES în ceea ce priveşte publicarea comentariilor pe www.agerpres.ro.